**АНОТАЦИЯ**

**НА КУРСОВЕ ЗА ЧУЖДОЕЗИКОВО ОБУЧЕНИЕ**

В рамките на изпълнението на проект BG05M2OP001-2.016-0018 „МОДЕРН-А: МОДЕРНизация в партньорство чрез дигитализация на Академичната екосистема“, Университет „Проф. д-р Асен Златаров“-Бургас планира провеждането на чуждоезиково обучение за преподаватели от Университет „Проф. д-р Асен Златаров“-Бургас по английски език.

Ще бъде използвана съвременна учебна система, разработена за обучение на възрастни, New Inside Out на издателство Macmillan. Състои се от 5 нива по Европейската езикова рамка: А1, А2, В1, В2 и С1. Целта на системата е да предостави съвременен подход при изучаването на езика, като комбинира модерни текстове, практически ситуации и интерактивни упражнения.

Курсовете са с продължителност от 80 и 160 учебни часа и включват финален изпит. След успешно завършване на курс всички обучаеми ще получат свидетелство за владеене на език по Европейската езикова рамка.

Курсовете за всички нива се допълват от материали и задачи, чиято цел е да се практикуват придобитите езикови умения в реалистичен контекст и директно и ефикасно да се прилагат на практика в реални житейски ситуации.

След завършване на курс за ниво обучаемите трябва да могат:

А1: да разбират и използват познати и всекидневни изрази и прости изречения в ежедневни ситуации, да разбират несложно формулирани съобщения и текстове и напишат кратък лесен текст;

А2: да изразяват мнението си в познат контекст и да общуват в ежедневни ситуации, да разбират съдържанието на текстове на познати теми и описват с несложни езикови средства познати теми според преките си потребности;

В1: да общуват в различни ежедневни ситуации, да изразяват мнението си по познати теми, да улавят основните моменти в несложна автентична реч и извличат съществената информация от неспециализирани текстове, както и да съставят свързан текст на познати теми;

В2: да водят пълноценен разговор в широк диапазон от теми на базата на богат набор от стратегии за общуване, да извличат информация от писмени текстове, да пишат официални и неофициални писма, описват хора, места и събития;

С1: да се изказват пълноценно на професионални теми, участват в дискусии, излагат тези и аргументи и се съобразяват с нормите на общуване; да четат академични текстове и водят свободно лична и служебна кореспонденция, както и да правят пълни и точни записки на семинари.